Til að flýta framkvæmdum við Vatnsnesveg í Húnaþingi vestra ákvað sveitarstjórnin að stofna til söfnunar á samskotasíðunni Karolinafund. Markmiðið er að safna hundrað milljónum upp í kostnað við framkvæmdir.
Í bókun af fundi sveitarstjórnarinnar í gær segir að hún leggi mikla áherslu á að Vatnsnesvegur fari framar á samgönguáætlun. Núverandi áætlun gerir ráð fyrir að framkvæmdir hefjist í fyrsta lagi árið 2030, á þriðja tímabili hennar. Sveitarstjórnin segir það óásættanlegt fyrir íbúa Húnaþings vestra.
Vegurinn er um 70 kílómetra langur malarvegur sem liggur frá Hvammstanga og út fyrir Vatnsnes. Hann hefur ítrekað verið til umfjöllunar vegna slæms ástands og fjölda umferðarslysa. Á samgönguáætlun er gert ráð fyrir að kostnaður við endurbætur á honum verði um þrír og hálfur milljarður króna. Hundrað milljónir eru því aðeins brot af kostnaðinum, en í bókun sveitarfélagsins segir að þegar markmiði söfnunarinnar verði náð verði upphæðinni komið til samgöngu- og sveitarstjóranrráðuneytisins með þeim formerkjum að hún verði nýtt til uppbyggingar vegarins.
Þeir sem leggja fjármögnuninni lið á Karolinafund geta fengið eitthvað fyrir sinn snúð. Fyrir ákveðna upphæð er hægt að fá stein með nafninu sínu lagðan í veginn og fyrir aðeins hærri upphæð fær maður ábendingar um holur sem ber að varast. Þeir allra rausnarlegustu fá svo að opna veginn persónulega með samgönguráðherra við hátíðlega athöfn.
Sveitarstjórn Húnaþings vestra hefur efnt til söfnunar á samskotasíðunni Karolinafund í því skyni að flýta endurbótum á Vatnsnesvegi. 